བར་དོའི་འཇིགས་པ་ལས་ཐར་བར་བྱས། མངལ་དུ་ཟླ་དགུ་ངོ་བཅུ་གནས་པའི་རིང་ཡང་། མའི་ལུས་མི་བདེ་རྒྱུ་
འདི་ལྟ་བུ་ཡིན་པར་ཤེས་བཞིན་དུ་བུ་འདི་གཟུགས་མཛེས་པ། དབང་པོ་ཚང་བ། ལྟ་ན་སྡུག་པ། སྐྱོན་མེད་པར་བཙའ་
བར་གྱུར་ཅིག ཅེས་ཡིད་ལ་བྱེད། སྨོན་ལམ་འདེབས། མངལ་ན་གནས་པའི་བུའི་བྱེད་ལས་ཀྱི་སྡུག་བསྔལ་རི་བོའི་
ཁུར་ལས་ལྗིད་ན་ཡང་། དེ་དག་བཟོད་པས་བུ་ལ་གནོད་པའི་ལས་རྣམས་ཀུན་ཏུ་བསྲུང་། ནམ་ཞིག་བཙའ་བའི་དུས་
ལ་བབས་པ་ན་ཡན་ལག་དང་ཉིང་ལག་གི་ཚིགས་རྣམས་སོ་སོར་བྱེ་བ་སྙམ་བྱེད། ལུས་ལ་མི་ན་བ་དང་མི་ཚ་བའི་
ཀོར་ལེ་ཅུང་ཟད་མེད། སྟྭ་གྲིས་གཤགས་པ་བཞིན་དུ་སྡུག་བསྔལ་ཀྱང་བདག་གི་བུ་འདི་གནོད་པ་མེད་པར་བདེ་
བར་བཙའ་བར་གྱུར་ཅིག་གོ་སྙམ་དུ་བསམ་པ་འབའ་ཞིག་ཡིད་ལ་བྱེད་པ་ལས་རང་གི་སྡུག་བསྔལ་ལ་ཇི་མི་སྙམ།
བཙས་ནས་རིམ་གྲོ་སྲུང་ཆོག་བརྩོན་པས་སྒྲུབ། སྣབས་ལུད་ཁས་ཕྱིས། མི་གཙང་བ་ལག་པས་ཕྱགས། ཟས་ལྕེས་
སྙོད། རང་གི་ནུ་ཞོས་གསོས་ནས་བསྐྱེད་བསྲིངས་པས། ལུས་ཤའུ་ལས་བསྲན་ཆུང་། ཉམས་སྟོབས་འབུ་ལས་
ཞན། ངག་ཨང་ངེའི་ང་རོ་འབྱིན་པ་ལས་སྨྲ་མི་ཤེས་པ་དེ། རེ་ཞིག་ན་རྒྱག་ཤེས་ན། མ་དགའ་ཞིང་རངས། ཁྲོས་ན་
འཛུམ་གྱིས་བསུ། དེ་ལྟར་རང་ལས་གཅེས་པར་འབད་པ་དཔག་ཏུ་མེད་པས་བསྐྱངས་པས་རྙེད་དཀའི་དལ་འབྱོར་
ནར་སོན། ལུས་ཀྱི་སྟོབས་རྒྱས། སེམས་ཀྱི་དྲན་པ་རྙེད། དགེ་བའི་བཤེས་གཉེན་དང་མཇལ། སངས་རྒྱས་ཀྱི་
བསྟན་པ་ལ་ཞུགས། སྡོམ་པ་ཡང་དག་པར་བསྡམས། དམ་པའི་ཆོས་རིན་པོ་ཆེ་བྱར་ཡོད་པ་འདི་མ་ཡི་སྐུ་དྲིན་མ་
ཡིན་པ་གཞན་སུ་ཞིག་གིས་བྱས།